[Foto’s] SA tiener het dalk MH370-wrakstuk gevindLiam Lotter met die wrakstuk, vermoedelik deel van die vermiste Vlug MH370 van Malaysia Airlines Foto: Candace Lotter via AP Liam Lotter, ŉ tiener van Wartburg in KwaZulu-Natal, het moontlik ŉ gedeelte van ŉ vlerk van die vermiste Malaysia Airlines Vlug MH370 opgespoor. Sy gesin het gedink dis ŉ stuk gemors en het dit byna weggegooi. Liam en sy ouers was met vakansie in Mosambiek toe hy op 30 Desember op die strand naby die Xai Xai-vakansieoord in die suide van Mosambiek gestap het, toe hy die stuk grys wrakstuk in die sand opgemerk het. Daar was klinknaelgaatjies in die wrakstuk met die nommer 676EB daarop. Hy was oortuig dis ŉ stuk van ŉ vliegtuig. Hy het die wrakstuk saam teruggesleep huis toe. “Dit was vol water, so dit was baie swaar en ek het gesukkel om dit op te tel,” het hy aan die Associated Press in ŉ telefoniese onderhoud gesê. Die wrakstuk is ongeveer 1 meter lank, en ongeveer helfte so wyd, het sy pa, Casper Lotter, verduidelik. Sy ouers het dit aanvanklik afgemaak as “ŉ stuk gemors”, en “moontlik ŉ wrakstuk van ŉ boot” en sy oom het hom gespot omdat hy die stuk rondgesleep het, maar die 18-jarige het daarop aangedring dat hy dit na Suid-Afrika wil bring om te ondersoek. “Hy het daarop aangedring om dit te ondersoek, omdat dit ŉ nommer opgehad het,” het Casper gesê. Hy het bygevoeg sy seun is nie ŉ lugvaartentoesias nie, maar was bloot geïnteresseerd in die wrakstuk. “Vir een of ander vreemde rede het dit hom aangegryp,” het Casper in die onderhoud gesê. Die wrakstuk is by die huis saam met die gesin se visvanggereedskap gebêre en bykans vergete gelaat, terwyl Liam op sy finale jaar in die hoërskool gefokus het. Sy ma het selfs probeer om dit weg te gooi. Toe Liam egter later van nóg ŉ moontlike wrakstuk te hore kom wat ook in Mosambiek gevind is, ongeveer 300 km waarvandaan hy sy vonds gemaak het, het hy sy ondersoek hervat. “Ek was baie geskok – dit was in Mosambiek, dieselfde kleur, dieselfde gebied,” het die tiener gesê oor die wrakstuk wat ŉ Amerikaner opgetel het. “Sy beskrywing was soortgelyk aan my wrakstuk.” Sy ma, Candace Lotter, het verlde week met Australiese lugvaartowerhede in verbinding getree en hulle het gesê die nommer dui daarop dat dit moontlik aan ŉ Boeing 777 behoort. Australiese owerhede het met sy Suid-Afrikaanse eweknieë in verbinding getree sodat die stuk deur kenners ondersoek kon word. Die byekorfagtige struktuur dui daarop dat dit moontlik deel kan wees van ŉ vlerk. “Ons het gereël dat die wrakstuk opgelaai sal word en dan na Australië gestuur sal word, aangesien hulle deur Maleisië aangestel is om die dele te ondersoek,” het Kabelo Ledwaba, woordvoerder vir die Suid-Afrikaanse burgerlike lugvaartowerheid, in ŉ SMS-boodskap aan AP gesê. Maroela Media het vroeër berig Blaine Gibson, ŉ prokureur van Seattle, het verlede maand ŉ wrakstuk opgetel wat moontlik deel kan wees van die stertkant van die vermiste vliegtuig. Die stuk het die woorde “NO STEP” daarop. Liam het gesê hy hoop sy vonds bring berusting vir die families van die slagoffers, en dat dit ander persone sal aanspoor om ook met owerhede in verbinding te tree indien hulle soortgelyke wrakstukke opgetel het. Hy het gesê hy sal dankbaar wees “as hulle net kan weet daar word bewysstukke gevind, om te bepaal wat gebeur het, waar dit gebeur het, sodat hulle berusting kan vind”. Die Malaysia Airlines Boeing 777 het op 8 Maart 2014 met 239 persone aan boord verdwyn tussen Kuala Lumpur en Beijing. Lees alle vorige berigte oor Vlug MH370 op Maroela Media.